รัฐบาลไทย-ข่าวทำเนียบรัฐบาล-ปลัด พม. นำทีมผู้บริหาร ลงพื้นที่ จ.สระแก้ว เปิดศูนย์ช่วยเหลือสังคมตำบล 2 แห่ง พร้อมช่วยเหลือกลุ่มเปราะบางในพื้นที่ห่างไกลแบบ One Stop Service
วันจันทร์ที่ 2 พฤษภาคม 2565
ปลัด พม. นําทีมผู้บริหาร ลงพื้นที่ จ.สระแก้ว เปิดศูนย์ช่วยเหลือสังคมตําบล 2 แห่ง พร้อมช่วยเหลือกลุ่มเปราะบางในพื้นที่ห่างไกลแบบ One Stop Service
ปลัด พม. นําทีมผู้บริหาร ลงพื้นที่ จ.สระแก้ว เปิดศูนย์ช่วยเหลือสังคมตําบล 2 แห่ง พร้อมช่วยเหลือกลุ่มเปราะบางในพื้นที่ห่างไกลแบบ One Stop Service
วันที่ 1 พ.ค. 65เวลา 09.00 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหารกระทรวงการพัฒนาสังคมและความมั่นคงของมนุษย์ (พม.) ลงพื้นที่จังหวัดสระแก้ว เพื่อเปิดศูนย์ช่วยเหลือสังคมตําบลบ้านแก้ง ณ ศูนย์บริการคนพิการทั่วไปปัญญาสระแก้ว หมู่ 5 ตําบลบ้านแก้ง อําเภอเมืองสระแก้ว พร้อมมอบป้ายศูนย์ช่วยเหลือสังคมตําบล จํานวน 4 ป้าย และมอบความช่วยเหลือต่างๆ ตามภารกิจกระทรวง พม. แก่ประชาชนกลุ่มเป้าหมาย ได้แก่ 1) เงินสงเคราะห์ครอบครัวผู้มีรายได้น้อยและผู้ไร้ที่พึ่ง จํานวน 50 รายๆ ละ 2,000 บาท รวมเป็นเงิน 100,000 บาท 2) เงินกู้ยืมเพื่อประกอบอาชีพสําหรับคนพิการ จํานวน 14 คน รวมเป็นเงิน 725,000 บาท และ 3) ถุงยังชีพ จํานวน 50 ถุง อีกทั้งเยี่ยมชมนิทรรศการชุมชน อาทิ การประกอบอาชีพของผู้ดูแลคนพิการ การทําเกษตรและผลผลิต การทําไม้กวาด การเพาะเห็ดนางฟ้า การร้อยพวงมาลัยสด และการทําน้ํายาซักผ้า
นางพัชรี กล่าวว่า การช่วยเหลือผู้ประสบปัญหาทางสังคมจําเป็นที่ต้องตอบสนองต่อความต้องการของประชาชนได้อย่างรวดเร็วและทันต่อสถานการณ์ อย่างไรก็ตาม ยังมีประชาชนในพื้นที่ห่างไกลที่ไม่สามารถเข้าถึงบริการและข้อมูลข่าวสารที่เป็นประโยชน์ได้อย่างสะดวกรวดเร็ว ส่งผลให้เกิดความเหลื่อมล้ําทางสังคม ทั้งนี้ กระทรวง พม. จึงได้มีนโยบายการขับเคลื่อนงานที่เกิดจากการมีส่วนร่วมของหน่วยงานท้องถิ่นสังกัดกระทรวง พม. อาทิ ศูนย์พัฒนาครอบครัวในชุมชน (ศพค.)ศูนย์บริการคนพิการทั่วไป และศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) เป็นต้น และเครือข่ายในพื้นที่ทั้งหน่วยงานภาครัฐ องค์กรปกครองส่วนท้องถิ่น เอกชน ประชาสังคม ผู้นําท้องถิ่น และอาสาสมัครพัฒนาสังคมและความมั่นคงของมนุษย์ (อพม.) ด้วยการยกระดับให้เป็นศูนย์ช่วยเหลือสังคมตําบล เพื่อให้ประชาชนสามารถเข้าถึงบริการต่างๆ รวมทั้งข้อมูล ข่าวสาร ด้านสวัสดิการสังคมและสังคมสงเคราะห์ เป็นการให้บริการที่อํานวยความสะดวกแก่ประชาชน อีกทั้งลดภาระค่าใช้จ่ายในการเดินทางไปติดต่อราชการ รวมถึง เพื่อให้ประชาชนทุกช่วงวัยได้รับการคุ้มครองทางสังคม ตลอดจนได้รับการพัฒนาคุณภาพชีวิตที่ดี ด้วยการแก้ไขปัญหาได้อย่างเบ็ดเสร็จที่จุดเดียว (One Stop Service)
นางพัชรี กล่าวต่ออีกว่า การดูแลกลุ่มเปราะบางไม่ใช่แค่เพียงมอบเงินสงเคราะห์ แต่เราต้องดูแลไปถึงการพัฒนาคุณภาพชีวิต ซึ่งเครื่องมือในการดูแลคือ ระบบบริหารจัดการข้อมูลการพัฒนาคนแบบชี้เป้า หรือ TPMAP โดยเราดูแลในมิติครอบครัวไม่ใช่เพียงรายคน และต้องดูแลคนทุกช่วงวัย ถ้ากระทรวง พม. เริ่มตั้งต้นการเก็บรวบรวมข้อมูลของครัวเรือนใน TPMAP ซึ่งแต่ละครอบครัวจะต้องมีเครื่องมือเป็น "สมุดพกครอบครัว" เพื่อเราจะได้สามารถนําข้อมูลจากตรงนี้มาติดตามการช่วยเหลือได้ ทําให้ทราบถึงสภาพปัญหาของแต่ละครอบครัวแบบมิติเชิงลึก เพื่อดูแลให้ครบทุกมิติแบบองค์รวม 5 มิติ ได้แก่ 1) ด้านรายได้ การประกอบอาชีพ 2) ด้านความเป็นอยู่ ความมั่นคงทางที่อยู่อาศัย 3) ด้านการเข้าถึงสวัสดิการการช่วยเหลือของรัฐ 4) ด้านการศึกษา และ 5) ด้านสุขภาพ ซึ่งกระทรวง พม. ทําหน้าที่เหมือนแพทย์ประจําครอบครัว โดยสํารวจว่า แต่ละครอบครัวมีปัญหาอะไรบ้าง จะต้องพัฒนาคุณภาพชีวิตอย่างไร และสามารถไปดึงเครือข่ายเข้ามาช่วยเหลือ ทั้งนี้ กระทรวง พม. จะมุ่งเน้นดูแล 2 เรื่องหลัก คือ การเข้าถึงสิทธิสวัสดิการต่างๆ และเรื่องที่อยู่อาศัย ซึ่งต่อไปการดูแลไม่ใช่แค่เพียงมิติเดียว แต่จะต้องดูแลให้ครบทุกมิติแบบองค์รวม เพื่อพัฒนาคุณภาพชีวิตกลุ่มเปราะบางอย่างยั่งยืน
นางพัชรี กล่าวเพิ่มเติมว่า นอกจากนี้ ตนได้เดินทางไปเป็นประธานในพิธีเปิดศูนย์ช่วยเหลือสังคมตําบลคลองหินปูน ณ ศูนย์ดิจิทัลชุมชนบ้านบ่อลูกรัง หมู่ 6 ตําบลคอลงหินปูน อําเภอวังน้ําเย็น จังหวัดสระแก้ว พร้อมมอบป้ายศูนย์ช่วยเหลือสังคมตําบล จํานวน 2 ป้าย และมอบความช่วยเหลือต่างๆ ตามภารกิจกระทรวง พม. แก่ประชาชนกลุ่มเป้าหมาย ได้แก่ 1) เงินสงเคราะห์ครอบครัวผู้มีรายได้น้อยและผู้ไร้ที่พึ่ง จํานวน 50 รายๆ ละ 2,000 บาท รวมเป็นเงิน 100,000 บาท 2) งบประมาณโครงการบ้านพอเพียงตําบลคลองหินปูน จํานวน 30 ครอบครัว รวมเป็นเงิน 615,000 บาท และโครงการบ้านพอเพียงตําบลตาหลังใน จํานวน 22 ครอบครัว รวมเป็นเงิน 451,000 บาท และ 3) ถุงยังชีพ จํานวน 50 ถุง สําหรับครอบครัวกลุ่มเปราะบางประสบปัญหาทางสังคม อีกทั้งได้เยี่ยมชมนิทรรศการชุมชน ได้แก่ โรงเลี้ยงหอยเชอรี่ หอย...สร้างรายได้ ศูนย์ดิจิทัลชุมชนบ้านบ่อลูกรัง สถาบันการเงินชุมชนบ้านบ่อลูกรัง และมุมสร้างรายได้...วัยรุ่นสร้างตัว จากนั้น ได้เดินทางไปเยี่ยมครอบครัวกลุ่มเปราะบาง จํานวน 3 ครัวเรือน ในโครงการบ้านพอเพียงที่ได้รับการซ่อมแซมบ้าน พร้อมทั้งมอบถุงยังชีพ